**ПРОЕКТ!**

**ЗАПОВЕД**

**№.........................**

**София, ................................ 2024 г.**

На основание чл. 39, във връзка с чл. 33, ал. 1 от Закона за защитените територии (ЗЗТ) и предложение на Институт по биологично разнообразие и екосистемни изследвания към Българска академия на науките за обявяване на защитена територия (писмо с вх. № 33-00-295/23.11.2022 г. на Министерство на околната среда и водите - МОСВ), с цел опазване на:

- торфен мъх от вида *Sphagnum cuspidatum* и неговото местообитание с високо консервационно значение и с категория „застрашен“ в Червена книга на Република България;

- новоустановено находище и единствено потвърдено за страната ни през последните години на консервационно значим растителен вид Карниолска блатница (*Eleocharis carniolica* Koch) с категория „застрашен“ в Червена книга на Република България;

- подходящи местообитания за два други консервационно значими вида: алпийски тритон (*Triturus alpestris* (Laurenti, 1768) и кръглолистна росянка (*Drosera rotundifolia L.*), с категория „уязвими“ в Червена книга на Република България:

1. Обявявам защитена местност „Петрохан“ в землището на село Гинци, община Годеч, област София, с площ 55,234 дка.

2. Защитената местност включва част от поземлен имот с идентификатор 14903.82.7 съгласно Кадастрална карта и кадастралните регистри (КККР) за землището на село Гинци, община Годеч, област София, с площ 55,234 дка, с вид територия Горска, НТП „Друг вид дървопроизводителна гора“ и вид собственост „Държавна частна“.

Защитената местност е с граница, описана с координати на точките в координатна система БГС 2005 (кадастрална) съгласно приложението, представляващо неразделна част от настоящата заповед.

3. В границата на защитената местност се забранява:

3.1. Строителство, с изключение на поддържка и ремонт на съществуващи обекти и съоръжения;

3.2. Поставяне на преместваеми обекти;

3.3. Промяна на предназначението и начина на трайно ползване на територията;

3.4. Залесяване;

3.5. Складиране на дървен материал;

3.6. Разораване и обработка на почвената повърхност, земно-изкопни дейности, археологически разкопки, засипване с почва, инертни и всякакви други материали, както и дейности, които водят до изменение на естествените характеристики на терена, с изключение на такива, насочени към подобряване на състоянието на популацията на вида - обект на опазване и подобряване на природозащитното състояние на местообитанието му;

3.7. Използване на машинна техника при извършване на горскостопански дейности;

3.8. Промяна на водния режим на територията, освен в случаите, когато това би довело до запазване и подобряване на биологичното състояние на вида - предмет на опазване и подобряване на природозащитното състояние на местообитанието му;

3.9. Бивакуване, палене на огън и опожаряване на растителността;

3.10. Търсене, проучване и добив на подземни богатства;

3.11. Замърсяване с отпадъци;

3.12. Паша;

3.13. Движение и предстой на МПС, включително високопроходими моторни превозни средства и мотоциклети, с изключение на движение при бедствия, извънредни ситуации и за провеждане на противопожарни, аварийни, контролни, охранителни и спасителни дейности;

3.14. Внасяне на неместни растителни и животински видове.

4. След влизане в сила на настоящата заповед Регионална инспекция по околна среда и водите - София да предприеме необходимите действия по отразяване на защитената територия в КККР за землището на землището на село Гинци, община Годеч, област София.

5. Пълният опис на координатите на точките на границата на защитена местност „Петрохан“ в координатна система БГС 2005 (кадастрална) представляват неразделна част от настоящата заповед. Описът се съхранява и е на разположение в МОСВ и в Регионалната инспекция по околната среда и водите – София.

6. Защитената местност да се впише в Държавния регистър на защитените територии при МОСВ.

Нарушителите на тази заповед се наказват съгласно административно-наказателните разпоредби на Закона за защитените територии.

На основание чл. 43 от ЗЗТ заповедта да се обнародва в „Държавен вестник”.

Заповедта може да бъде обжалвана по реда на Административнопроцесуалния кодекс пред Върховния административен съд в едномесечен срок от обнародването и в „Държавен вестник”.

**…………………………….**

***МИНИСТЪР НА ОКОЛНАТА СРЕДА И ВОДИТЕ***